RO Jurnalul Oficial al Uniunii Europene C 132/17

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 132/12

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„MELONE MANTOVANO”

NR. CE: IT-PGI-0005-0883-13.07.2011

IGP ( X ) DOP ( )

1. Denumire

„Melone Mantovano”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

Indicația geografică protejată (IGP) „Melone Mantovano” se referă la pepenii galbeni în stare proaspătă cu pulpă de culoare galben-portocaliu (până la culoarea somonului) provenind din următoarele două soiuri botanice aparținând Cucumis melo L.:

— soiul cantalupensis (pepene cantalup), cu fructe netede cu formă sferică sau sferoidală și cu coajă de culoare gri-verzui spre galben;

— soiul reticulatus (pepene reticular) cu fructe cu formă în general rotundă sau ovală, cu sau fără șănțulețe care să le împartă în felii, dar cu o evidentă rețea epidermică (reticul).

În cele ce urmează sunt prezentate caracteristicile calitative, senzoriale și de calibru, în funcție de diversele tipuri de fruct.

Caracteristicile fructelor Tipul neted Tipul reticular Formă Sferică sau sferoidală Ovală sau rotundă Culoarea epicarpului (cojii) Crem spre galben-pai Crem spre galben-pai sau verzui, cu sau fără șănțulețe de împărțire în felii Culoarea mezocarpului (pulpa) Galben-portocaliu Portocaliu-somon Grosimea mezocarpului ≥ 24 mm ≥ 24 mm Consistența mezocarpului ≥ 0,5 kg pe o suprafață echivalentă cu un cerc cu diametrul de 8 milimetri ≥ 0,5 kg pe o suprafață echivalentă cu un cerc cu diametrul de 8 milimetri Conținut de zaharuri ≥ 12 °Brix ≥ 12 °Brix

În detaliu, cultivarele utilizate provin din următoarele tipuri de referință: Honey Moon (tip neted), Harper (tip reticular fără separarea feliei) și Supermarket (tip reticular cu separarea feliei). În general, caracteristicile prin care se identifică fructele „Melone Mantovano” sunt gustul și aroma caracteristice (miros de ciupercă și de pulpă de pepene verde, aromă de tei și de dovlecel, perceptibile și în profilul senzorial), pulpa zemoasă de culoare galben-portocaliu până la culoarea somonului, deosebit de densă, fibroasă și consistentă, un conținut de zahăr de cel puțin 12 °Brix, pe lângă o cantitate semnificativă de săruri minerale și de potasiu, în general superioară celei întâlnite în alte zone în care se cultivă pepeni galbeni.

Calibrul fructelor (peponide) este determinat de greutate și de diametrul secțiunii maxime normale la axa fructului. În ceea ce privește fructele provenind din tipurile neted sau reticular „Melone Mantovano” IGP, calibrele minime sunt: greutate de 800 g și diametru de 10 cm; doar pentru greutate, este prevăzută și o valoare maximă de 2 000 g.

Pentru a fi trimise spre comercializare ca produse gata de consum, fructele celor două tipuri de IGP „Melone Mantovano” pot fi supuse operațiunilor de tăiere, feliere și eliminare a exocarpului și a endocarpului. Dacă este comercializat ca produs gata de consum, tăiat și feliat, pepenele „Melone Mantovano” trebuie să prezinte aceleași caracteristici legate de aromă, conținut de zaharuri, culoare și consistență a pulpei prevăzute pentru produsul întreg.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Operațiunile de producție, de la cultivarea la recoltarea pepenilor, trebuie să se desfășoare neapărat în aria geografică de producție delimitată la punctul 4.

3.6. Norme specifice privind felierea, răzuirea, ambalarea etc.

Având în vedere că sunt fructe care depind de climă, în termen de 24 de ore de la recoltare, pepenii galbeni „Melone Mantovano” IGP trebuie supuși operațiunilor de sortare și etichetare, fie direct în exploatație, fie în structuri de prelucrare adecvate. În plus, după recoltare și sortare, pepenii „Melone Mantovano” IGP pot fi supuși operațiunilor de tăiere, feliere și eliminare a exocarpului și endocarpului în vederea comercializării ca produs gata de consum. Pentru a se păstra cât mai bine gustul pepenilor galbeni „Melone Mantovano”, produsul gata de consum trebuie răcit, tăiat și ambalat în termen de 24 de ore de la recoltare.

3.7. Norme specifice privind etichetarea

Atât pe ambalajele utilizate pentru fructele întregi, cât și pe cele utilizate pentru produsul gata de consum trebuie să figureze în mod clar și perfect lizibil mențiunile „Melone Mantovano” și „Indicazione Geografica Protetta” sau acronimul său, IGP, precum și logoul UE. Împreună cu indicația geografică protejată, este permisă utilizarea unor indicații și/sau a unor simboluri grafice care să facă trimitere la nume, denumiri comerciale, mărci colective sau mărci individuale ale unor societăți. Pe fructele întregi trebuie să figureze în mod obligatoriu logoul denumirii „Melone Mantovano”. Pe fructele întregi trebuie să fie aplicat în mod obligatoriu autocolantul cu logoul denumirii „Melone Mantovano”.

Logoul este constituit dintr-o imagine stilizată a unui pepene pe un fond în carouri în interiorul căruia, pe o porțiune albă, figurează denumirea „Melone Mantovano IGP”. Mențiunea „Indicazione Geografica Protetta” poate fi repetată pe o altă parte a ambalajului sau a etichetelor, inclusiv sub forma acronimului „IGP”.

4. Delimitarea concisă a ariei geografice

Aria de producție a pepenilor „Melone Mantovano IGP” este formată din teritoriile mai multor comune împărțite între provinciile Mantova, Cremona, Modena, Bologna și Ferrara. În provincia Mantova, aria de producție cuprinde întregul teritoriu administrativ al comunelor Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide și Viadana. În cazul comunei Borgoforte, aria de producție este delimitată la est de podul peste fluviul Pad, la nord de drumul național 62 (SS 62) și la vest de Dugale Gherardo, până la granița cu comuna Curtatone. În cazul teritoriului comunei Marcaria, delimitarea ariei de producție în partea din sud este drumul național 10 Padana Inferiore.

În provincia Cremona, aria de producție cuprinde întregul teritoriu administrativ al următoarelor comune: Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio și Spineda.

În provincia Modena, aria de producție cuprinde întregul teritoriu administrativ al următoarelor comune: Concordia, Mirandola și San Felice sul Panaro.

În provincia Bologna, aria de producție cuprinde întregul teritoriu administrativ al următoarelor comune: Crevalcore, Galiera și San Giovanni in Persiceto.

În provincia Ferrara, aria de producție cuprinde întregul teritoriu administrativ al următoarelor comune: Bondeno, Cento și Sant’Agostino.

5. Legătura cu aria geografică

5.1. Specificitatea ariei geografice

Condițiile pedoclimatice din aria de producție sunt specifice și foarte prielnice pentru cultivarea pepenilor și pentru formarea calităților acestor fructe.

Clima, caracterizată de ierni reci și veri calde și umede, cu temperaturi relativ uniforme, stimulează dezvoltarea plantei și favorizează înflorirea și formarea fructelor în condiții normale. Luna cea mai friguroasă este ianuarie, cu o temperatură medie de 2,7 °C, iar luna cea mai caldă este iulie, cu o temperatură medie de 25 °C. Iradiația solară medie anuală este echivalentă cu 1 331 kWh/m2. Teritoriul cu relief de câmpie de origine fluvială și fluvioglaciară, remodelat de-a lungul secolelor de acțiunea de eroziune și de depunere a râurilor Oglio, Mincio, Secchia și Panaro și a fluviului Pad, este caracterizat de o pânză freatică relativ superficială și de un nivel mediu anual de precipitații de 600-700 de milimetri. Altitudinile sunt cuprinse între maximum 50 m deasupra nivelului mării în partea mai nordică (Rodigo) și minimum 10 m deasupra nivelului mării în apropierea fluviului Pad.

Analizând hărțile pedologice ale regiunilor Lombardia și Emilia-Romagna, se constată că aria de producție a fructelor „Melone Mantovano” este caracterizată de prezența unor soluri foarte fertile, aparținând în general tipurilor fluvisol, vertisol, calcisol și luvisol, astfel cum sunt descrise de FAO în „World Reference Base for Soil Resources” (FAO – WRB, 1998).

5.2. Specificitatea produsului

Caracteristicile care conferă unicitate fructelor „Melone Mantovano” IGP, diferențiindu-le de alte produse din aceeași categorie comercială, sunt gustul caracteristic, pulpa zemoasă de culoare galben-portocaliu până la culoarea somonului, deosebit de groasă (≥ 24 mm), fibroasă și consistentă (≥ 0,5 kg – conform măsurătorii în partea mediană a mezocarpului, cu ajutorul unui dinamometru cu un vârf de 8 mm), un conținut bogat în zahăr, de minimum 12 °Brix și o cantitate medie de săruri minerale și potasiu, în general superioară celei înregistrate în alte zone de cultivare. Alte caracteristici care descriu foarte bine fructele „Melone Mantovano” sunt mirosul de ciupercă și de pulpă de pepene verde, aroma de tei și aroma de dovlecel, perceptibile și în profilul senzorial obținut prin metoda „profilului convențional QDA” (analiză cantitativ-descriptivă) elaborat prin metoda analizei procustiene generalizate (GPA).

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

În solurile deosebit de adânci și permeabile din aria de producție a pepenilor „Melone Mantovano”, rădăcinile foarte extinse și puternice ale acestei cucurbitacee pot pătrunde în profunzime, garantând plantei un aport regulat de apă și elemente nutritive, evitându-se astfel orice tip de „stres”, chiar și în etapele deosebit de delicate în care se formează și cresc fructele. În plus, și apa freatică utilizată pentru irigare și caracterizată de o concentrație mare de săruri minerale dizolvate contribuie la evidențierea caracteristicilor organoleptice și calitative ale fructelor. În perioada de cultivare, îmbinarea temperaturii medii ridicate, a iradiației solare și a precipitațiilor reduse cu un aport hidric și nutrițional regulat se reflectă în conținutul bogat în zahăr și în aromele caracteristice ale fructului, evidențiate de profilurile senzoriale înregistrate în Quaderni della ricerca della Regione Lombardia (Rapoartele de cercetare ale regiunii Lombardia).

Cultivarea pepenilor, favorizată de terenurile prielnice din provincia Mantova și din câteva comune din provinciile limitrofe Modena, Bologna, Ferrara și Cremona, este străveche, renumită și bogată în referințe istorice și bibliografice, după cum rezultă din documente care datează de la sfârșitul secolului al XV-lea, parte a arhivei familiei Gonzaga, în care se menționează în detaliu „aprecierile destinate pepenilor proveniți de pe aceste meleaguri”. Aceste mărturii atestă și priceperea fermierilor din zonă în ceea ce privește alegerea soiurilor și adoptarea tehnicilor de cultivare cele mai potrivite pentru obținerea unor fructe de bună calitate, capacitate care s-a menținut neîntrerupt până în prezent. Drept confirmare pot fi enumerate numeroasele manifestări și evenimentele promoționale organizate anual de administrațiile locale (festivaluri, târguri, sărbători tradiționale) în numeroase localități din aria de producție a pepenilor „Melone Mantovano”, chiar și cu scopul de a prezenta consumatorilor, nu doar localnicilor, calitățile organoleptice și posibilele utilizări gastronomice ale fructelor „Melone Mantovano”. Printre evenimentele cele mai cunoscute și deja consacrate la care participă vizitatori și consumatori pasionați ai diverselor feluri de mâncare pe bază de pepene (aperitive, mâncăruri de orez, sosuri și deserturi) se numără „Melonaria”, precum și târgurile și festivalurile „pepenelui tipic din Mantova” care se desfășoară de multă vreme în comunele Sermide, Viadana, Gazoldo degli Ippolit, Rodigo, Castellucchio, Goito și Casteldidone și în orașul Mantova.

Aceste rezultate importante și reputația dobândită de-a lungul anilor – recunoscută cu prisosință și atestată de numeroasele articole din presa de specialitate [(Melone Mantovano, Fresh Point magazine, suplimentul nr. 6 din iunie 2009, ed. Il sole 24 ore business media – 2009), (Raportul congresului național Il Melone Mantovano, 12.6.2009, Mantova), (Speciale melone – la produzione il mercato la realtà mantovana, supliment la nr. 24 din 2004 – Terra e Vita, Ed. Edagricole), (Melone positivo in serra, male in pieno campo, Zerbinati F. L’informatore Agrario nr. 46/2002, p. 44), (Raportul congresului național La cultura del melone in Italia, 7.2.1979, Verona)] – au fost obținute prin îmbinarea „culturii pepenelui” (înțeleasă ca patrimoniu de cunoștințe și competențe transmise din generație în generație în rândul cultivatorilor) cu factorii pedoclimatici caracteristici ai ariei geografice de producție.

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (3)]

Administrația actuală a lansat procedura națională de opoziție, publicând propunerea de înregistrare a indicației geografice protejate „Melone mantovano” în Gazzetta Ufficiale della Repubblica Italiana nr. 130 din 7 iunie 2011.

Textul consolidat al caietului de sarcini este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului internet al Ministerului Politicilor Agricole, Alimentare și Forestiere (http://www.politicheagricole.it), făcând clic pe „Qualità e sicurezza” (în partea superioară dreaptă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol nr. 2.